b'\n_START_ARTICLE_\nKylm\xc3\xa4 rinki\n_START_SECTION_\nTuotanto ja esitys\n_START_PARAGRAPH_\nKylm\xc3\xa4\xc3\xa4 rinki\xc3\xa4 esitettiin 1997\xe2\x80\x932003, ja siit\xc3\xa4 tehtiin yhteens\xc3\xa4 kuusi tuotantokautta. Nelj\xc3\xa4s tuotantokausi oli 16 jakson mittainen, kun muihin viiteen kauteen kuului kahdeksan jaksoa. HBO ei esitt\xc3\xa4nyt sit\xc3\xa4 perinteisess\xc3\xa4 televisiorytmiss\xc3\xa4, vaan nelj\xc3\xa4n ensimm\xc3\xa4isen tuotantokauden avausjakso esitettiin hein\xc3\xa4kuun puoliv\xc3\xa4lin tienoilla pari kuukautta ennen normaalia televisiosarjojen aloituskautta. Nelj\xc3\xa4s tuotantokausi oli 16 jakson mittainen, koska Fontana suostui tekem\xc3\xa4\xc3\xa4n kaudelle toisen puoliskon HBO:n saatua tiet\xc3\xa4\xc3\xa4, ett\xc3\xa4 David Chase tarvitsi lis\xc3\xa4\xc3\xa4 aikaa Sopranosin uuden kauden tuottamiseen._NEWLINE_Suomessa sarjaa esitettiin Nelosen my\xc3\xb6h\xc3\xa4isillassa. Nelonen alkoi n\xc3\xa4ytt\xc3\xa4\xc3\xa4 sarjan ensimm\xc3\xa4ist\xc3\xa4 tuotantokautta uusintakierroksena elokuussa 2011. Sarjan kaikki tuotantokaudet on saatavilla DVD:ll\xc3\xa4.\n_START_SECTION_\nTyyli ja teemat\n_START_PARAGRAPH_\nSarjan perusteemana on esitell\xc3\xa4 vankilaan joutuneita henkil\xc3\xb6it\xc3\xa4, heid\xc3\xa4n taustojaan ja sit\xc3\xa4, mink\xc3\xa4 strategian vangit valitsevat selviyty\xc3\xa4kseen erirotuisten vankien ja eri jengien v\xc3\xa4listen ristiriitojen keskell\xc3\xa4. Ozissa ei ole mustavalkoista hyv\xc3\xa4\xc3\xa4 tai pahaa: jokainen hahmo, niin vangit kuin vankilan henkil\xc3\xb6kunta, on moniulotteisesti kirjoitettu ja antaa katsojalle paljon tilaa erilaisiin tulkintoihin vankilael\xc3\xa4m\xc3\xa4n sosiaalisesta dynamiikasta. Sarjalle oli ominaista my\xc3\xb6s se, ett\xc3\xa4 kuka tahansa p\xc3\xa4\xc3\xa4- tai sivuhenkil\xc3\xb6ist\xc3\xa4 saattoi kuolla miss\xc3\xa4 vaiheessa tahansa. Sarjan er\xc3\xa4\xc3\xa4nlaisena metahahmona ja kertojana toimi py\xc3\xb6r\xc3\xa4tuolissa istuva Augustus Hill (Harold Perrineau Jr.). _NEWLINE_Fontanan alkuper\xc3\xa4istarkoituksena ei ollut erityisesti kritisoida Yhdysvaltain vankeinhoitoj\xc3\xa4rjestelm\xc3\xa4\xc3\xa4 eik\xc3\xa4 tehd\xc3\xa4 poliittisia kannanottoja. H\xc3\xa4nen p\xc3\xa4\xc3\xa4m\xc3\xa4\xc3\xa4r\xc3\xa4ns\xc3\xa4 oli kertoa vankien tarinoita ja kehitt\xc3\xa4\xc3\xa4 niiden hahmoja. Sarja k\xc3\xa4sitteli kuitenkin laajasti vankeinhoitoj\xc3\xa4rjestelm\xc3\xa4\xc3\xa4 ja erityisesti sen taustalla olevia poliittisia ja taloudellisia syit\xc3\xa4. Lis\xc3\xa4ksi sarja k\xc3\xa4sittelee yksil\xc3\xb6n asemaa j\xc3\xa4rjestelm\xc3\xa4ss\xc3\xa4 ja sen vaikutusta yksil\xc3\xb6\xc3\xb6n. Sarjan keskeisin teema onkin se, miten yksil\xc3\xb6 vastaa h\xc3\xa4nelle asetettuihin rajoitteisiin ja h\xc3\xa4nen kohteluunsa._NEWLINE_Kylm\xc3\xa4 rinki k\xc3\xa4sittelee kuitenkin my\xc3\xb6s useita laajempia teemoja vankienhoitoj\xc3\xa4rjestelm\xc3\xa4n ulkopuolella. Fontana toi sarjassa esille my\xc3\xb6s esimerkiksi sukupuoleen, seksuaalisuuteen, etnisyyteen, ik\xc3\xa4\xc3\xa4ntymiseen, syyllisyydentunteeseen ja pelastumiseen liittyvi\xc3\xa4 aiheita. Yksitt\xc3\xa4iset jaksot ja sivujuonet saattoivat keskitty\xc3\xa4 my\xc3\xb6s erilaisiin yksitt\xc3\xa4isiin aiheisiin, kuten vankien \xc3\xa4\xc3\xa4nestysoikeuteen, vankiloiden terveydenhuoltoon ja kuolemanrangaistukseen. Kylm\xc3\xa4ss\xc3\xa4 ringiss\xc3\xa4 k\xc3\xa4sitell\xc3\xa4\xc3\xa4nkin huomattavan paljon filosofisia ja poliittisia sek\xc3\xa4 jopa uskonnollisia teemoja.\n_START_SECTION_\nVastaanotto\n_START_PARAGRAPH_\nVaikka Kylm\xc3\xa4 rinki ei menestynytk\xc3\xa4\xc3\xa4n aivan yht\xc3\xa4 hyvin kaupallisesti kuin HBO:n my\xc3\xb6hemm\xc3\xa4t sarjat Sopranos ja Sinkkuel\xc3\xa4m\xc3\xa4\xc3\xa4, se sai kriitikoita p\xc3\xa4\xc3\xa4s\xc3\xa4\xc3\xa4nt\xc3\xb6isesti positiivisia arvosteluita. The New York Timesin kriitikko Stanley Crouch kehui esimerkiksi sarjan n\xc3\xa4yttelemist\xc3\xa4 yhdeksi elokuvahistorian parhaimmista. Kritiikki\xc3\xa4 sarja sai erityisesti runsaasta v\xc3\xa4kivallastaan.'